Wazazi na walimu walinde watoto
Language: Swahili | Genre: News

Wazazi na walimu walinde watoto 
Ripoti kwamba kuna baadhi ya wazazi wanaoshirikiana na walimu kuendeleza masomo kwa watoto wao kisiri zinafaa kuchukuliwa kwa uzito. 
Wakati serikali ilipoagiza shule zote kufungwa na watoto kwenda nyumbani mara moja, ilikuwa ni jambo la dharura kwa minajili ya kuwaepushia madhara ya virusi vya corona. 
Huku idadi ya maambukizi ya ugonjwa huo ikiendelea kuongezeka nchini na kimataifa, pamoja na idadi ya vifo, ingetarajiwa mzazi yeyote yule kuchukulia hali hii kuwa ya kutisha na kumwepushia mtoto wake kwa njia yoyote ile. 
Inashangaza jinsi kuna wazazi ambao wameamua kutojali hali ya maisha ya watoto wao na wanawaruhusu kwenda kusomeshwa pamoja na wenzao kisiri. 
Imethibitishwa hali ya watu kukongamana wengi katika sehemu moja ni miongoni mwa sababu kuu ambazo zinaleta ongezeko la maambukizi. 
Hivyo basi, kwa kuruhusu watoto kukongamana katika sehemu moja wakiendeleza masomo, wazazi na walimu husika wanahatarisha maisha ya watoto hao ambao huenda hawaelewi hatari iliyopo. 
Asasi za usalama serikalini zinatakikana kuanzisha msako mara moja na kufichua sehemu ambapo masomo hayo huendelezwa. 
Yeyote yule atakayepatikana alihusika katika kuruhusu au kuwezesha masomo hayo haramu, achukuliwe hatua kali za kisheria bila kuhurumiwa. 
Wazazi walitarajiwa wangekuwa katika mstari wa mbele kulinda maslahi ya watoto wao na hivyo basi ripoti tunazopokea ni za kusikitisha mno. 
Wakati huo huo, ni wazi sasa kwamba kuna wananchi wengi ambao wameshindwa kabisa kufuata maagizo yaliyotolewa na serikali kuhusu kuepusha uenezaji wa virusi vya corona. 
Watu wangali wanajazana katika sehemu mbalimbali, wahudumu kadhaa wa uchukuzi wa umma wamesemekana bado wanajaza wasafiri kwenye magari yao na kuna hata raia wanaoandaa karamu manyumbani mwao. 
Huenda kuna wale ambao kweli hawana namna nyingine kwani wanategemea vibarua vya kila siku kujitafutia riziki, lakini inahitajika kila mmoja wetu aelewe kuhusu umuhimu wa kukabiliana na ugonjwa huo haraka badala ya kuweka hali ya kuueneza kwa muda mrefu.